als_Latn dik_Latn sag_Latn
Grupi i posaçëm i hetuesve federalë për sulmin në maratonën e Bostonit, po përgatit akuzat ndaj të dyshuarit të mbijetuar, Dzhokar Carnaev. Një prej akuzave që rëndojnë ndaj tij është përdorimi i armëve të shkatërrimit në masë për të vrarë njerëz dhe për këtë, mund të marrë edhe dënimin me vdekje. Carnaev ndodhet në spital, por nuk është i aftë të flasë, si pasojë e plagëve në grykë. Megjithatë, burime anonime të mediave amerikane, kanë treguar se 19-vjeçari po u përgjigjet me shkrim pyetjeve të hetuesve. Por, zyrtarët e FBI-së e kanë mohuar për momentin një fakt të tillë. Sipas tyre, ata kanë mijëra pyetje ndaj autorit të dyshuar, të cilave është e pamundur t’u merret përgjigjje me shkrim.
I dyshuari i dytë i atentatit të Bostonit u kap të premten, pas një operacioni të gjatë policor. Gjatë atij operacioni, i dyshuari i parë, Tamerlan Carnaev, humbi jetën. Policia dyshon se Tamerlan është vrarë nga vetë vëllai i tij, Dzhokar, në kohën kur po ndiqeshin nga autoritetet. 26-vjeçari Tamerlan Carnaev dhe i vëllai Dzhokar, janë bij të një familjeje refugjate çeçene, që u zhvendosën në SHBA në vitin 2001. Nga shpërthimet që ata shkaktuan të hënën e kaluar në maratonën e Bostonit, u vranë tre njerëz dhe u plagosën 176 të tjerë.
als_Latn als_Latn